以太湖石響板爲文季壽
作者：樓鑰
朝代：宋

paragraphs: 太湖中心洞庭山，千巖萬壑高孱顔。
風濤舂撞自太古，漱成樂石如雕剜。
玲瓏中空窮變態，奇奇怪怪羅滄灣。
良工巧手琢威鳳，片雲承足同飛翻。
叩之五聲八音足，疑有僊風摇珮環。
月卿蜚聲塞宇宙，文如九苞瑞世間。
祇今在治真若鳳，朝陽一鳴聞九關。
先從鵷閣掌帝制，徑上鸞臺領朝班。
德既不衰石不泐，祝公遐壽如彭籛。